[pic] | AZ EURÓPAI KÖZÖSSÉGEK BIZOTTSÁGA |

Brüsszel, 28.5.2008

COM(2008) 333 végleges

A BIZOTTSÁG AJÁNLÁSA A TANÁCSNAK

a kikötő szerinti államok által a jogellenes, nem bejelentett és szabályozatlan halászat megelőzésére, megakadályozására és felszámolására meghozandó intézkedésekről szóló, jogilag kötelező erejű nemzetközi okmány kidolgozása céljából a Bizottság tárgyalások folytatására való felhatalmazásáról

I. INDOKOLÁS

A FAO Halászati Bizottságának (FAO COFI, a továbbiakban: a bizottság) legutóbbi ülésén megegyezés született arról, hogy a kikötő szerinti államok által a jogellenes, nem bejelentett és szabályozatlan halászat (a továbbiakban: jogellenes halászat) megelőzésére, megakadályozására és felszámolására hozandó intézkedések tárgyában egy jogilag kötelező erejű nemzetközi okmányt kell kidolgozni, amelyet a tervek szerint a bizottság 2009 februárjában tartandó 28. ülésén terjesztenének elő[1].

E tárgyban 2007 szeptemberében Washingtonban szakértői konzultációra került sor.

A technikai konzultáció – amely a FAO valamennyi fele számára nyitva áll – arra fog irányulni, hogy a 2008. június 23. és 27. között tartandó ülésen véglegesítsék a kikötő szerinti államok által meghozandó intézkedésekről szóló nemzetközi okmány tervezetét.

A kikötő szerinti államok általi intézkedések a nemzetközi közösség alapvető eszközét képezik a jogellenes halászat elleni küzdelemben. Ennek eredményeképpen a FAO 2005-ben elfogadta a kikötő szerinti államok által a jogellenes halászat elleni küzdelem céljából meghozandó intézkedésekre vonatkozó mintatervet. A mintaterv olyan minimumelőírásokat tartalmaz, amelyek vélhetően elősegítik, hogy az államok intézkedéseket fogadjanak el a kikötőiket használni szándékozó, külföldi lobogó alatt közlekedő hajók nyomon követése, ellenőrzése és vizsgálata tekintetében. Ez egy önkéntes alapon alkalmazható, jogilag nem kötelező eszköz.

Ezen túlmenően egyes regionális halászati irányítószervezetek a kikötő szerinti államok tekintetében olyan jogilag kötelező erejű mechanizmusokat vezettek be, amelyeket e szervezetek tagjainak alkalmazniuk kell a ki- és átrakodások, valamint az egyéb kikötői műveletek jogszerűségének nyomon követésére. Egyes regionális halászati irányítószervezetek ezenkívül egyedi szabályokat hoztak, amelyek révén a kikötőbe való belépés megtagadható olyan hajóktól, amelyek szerepelnek az adott szervezet által a jogellenes halászati tevékenységet folytató vagy támogató hajókról készített jegyzékben.

A Közösség tagja a FAO-nak, valamint 13 regionális halászati irányítószervezetnek. A regionális halászati irányítószervezetek által a kikötő szerinti államok által meghozandó intézkedések tárgyában elfogadott mechanizmusok a közösségi jog részévé váltak. A közösségi jog ezenkívül általános szabályokat is előír a harmadik országok hajói által a közösségi kikötőkben kirakodott halászati termékek vonatkozásában.

A jogellenes halászat elleni küzdelem a közös halászati politika alapvető elemét képezi, ezért a Közösségnek képesnek kell lennie arra, hogy a kikötő szerinti államok által meghozandó intézkedésekről szóló nemzetközi okmánnyal összefüggő tárgyalásokon való tevékeny és építő jellegű közreműködés révén előmozdítsa a nemzetközi együttműködést e tárgyban.

A fenti megfontolásokon kívül az alábbiakat is figyelembe kell venni:

- az Európai Bíróság állandó joggyakorlatával összhangban (a Kramer és társai ügy alapján, amelyek ítéletek azután rendre megerősítést nyertek) az EK a tenger biológiai erőforrásainak védelme érdekében kizárólagos külső hatáskörrel rendelkezik a halászat terén;

- a Bizottság 2007. október 17-én elfogadta a jogellenes halászatról szóló rendeletjavaslatot;

- az EK által a FAO-hoz való csatlakozáskor tett hatásköri nyilatkozat I. b) pontja kimondja, hogy az EK a tenger biológiai erőforrásainak védelme érdekében kizárólagos külső hatáskörrel rendelkezik a halászat terén;

- a Tanács és a Bizottság között az EK FAO-hoz való csatlakozásakor létrejött intézményközi megállapodás 2.1. pontja szerint a Bizottság eljár és szavaz a EK nevében olyan kérdésekben, amelyek az EK kizárólagos hatáskörébe tartoznak;

- a FAO megfelelőségi megállapodásával összefüggő C-25/94. sz. ügyben az Európai Bíróság megállapította, hogy a Tanács és a Bizottság között létrejött megállapodás akkor is alkalmazandó, amikor a FAO szervei tárgyalásokat folytatnak egy FAO-egyezmény tárgyában.

II. AJÁNLÁS

A fentiek fényében a Bizottság az alábbiakat javasolja:

- a Tanács hatalmazza fel a Bizottságot arra, hogy az érdekelt felekkel tárgyalásokat folytasson a kikötő szerinti államok által a jogellenes, nem bejelentett és szabályozatlan halászat megelőzésére, megakadályozására és felszámolására meghozandó intézkedésekről szóló, jogilag kötelező erejű nemzetközi okmány kidolgozása céljából;

- mivel a Szerződésnek megfelelően a Bizottság e tárgyalásokat az Európai Közösség nevében folytatja, a Tanács hozzon létre különbizottságot, amely e feladatában segíti; valamint

- a Tanács bocsássa ki a mellékletben foglalt tárgyalási irányelveket.

MELLÉKLET

Tárgyalási irányelvek

A Bizottság a Közösség nevében tárgyalásokat folytat egy olyan jogilag kötelező erejű, a kikötő szerinti államok által meghozandó intézkedésekről szóló nemzetközi okmány kidolgozása céljából, amely a jogellenes, nem bejelentett és szabályozatlan halászat megelőzésére, megakadályozására és felszámolására irányul.

A Bizottság gondoskodik arról, hogy a megállapodás szövege összhangban álljon a nemzetközi joggal és különösen az ENSZ tengerjogi egyezményével, a kizárólagos gazdasági övezeteken túlnyúló halállományok, illetve a hosszú távon vándorló halállományok védelméről és a velük való gazdálkodásról szóló ENSZ-megállapodással, valamint a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással.

A Bizottság ezenkívül a Közösség által a közös halászati politika keretében kijelölt célkitűzésekkel összhangban lép fel, amennyiben pedig a megállapodás fejlődő országokat is érint, figyelembe veszi „A politikák fejlesztési célú koherenciája” című dokumentumban meghatározott irányvonalakat.

A Bizottság támogatja egy olyan okmány létrehozását, amely kötelezi a feleket a következő intézkedések meghozatalára:

- annak megakadályozása, hogy a jogellenes halászati tevékenységekben részt vevő vagy azokat támogató hajók használhassák a felek kikötőit;

- a felek kikötőiben tartózkodó, és a feltételezések szerint az ilyen tevékenységekben részt vevő vagy azokat támogató hajók átvizsgálása;

- a vizsgálatok kellő nyomon követésének és a – nemzetközi joggal összhangban álló – megfelelő intézkedések elfogadásának biztosítása olyan hajók tekintetében, amelyekről megállapítható, hogy részt vettek jogellenes halászati tevékenységekben vagy támogatták azokat.

A Bizottság előmozdítja a megállapodás belefoglalását a jogellenes halászat megelőzésére, megakadályozására és felszámolására szolgáló integrált megközelítésbe, amely különösen a nemzetközi együttműködésen, valamint a halászati tevékenység teljes láncolatára és a kapcsolódó tevékenységekre („a hálótól az asztalig”) alkalmazandó nyomon követési és ellenőrzési intézkedéseken alapul.

A Bizottság gondoskodik arról, hogy a megállapodás a jogellenes halászati tevékenységek elleni küzdelemre összpontosuljon, és ne hozzon hátrányos helyzetbe olyan hajókat, amelyek az alkalmazandó törvényeknek, rendeleteknek, illetve védelmi és gazdálkodási intézkedéseknek megfelelően működnek.

A Bizottság támogatja azt az álláspontot, hogy a megállapodás minimumelőírásokat tartalmazzon, ami nem gátolja meg a feleket mint kikötő szerinti államokat abban, hogy a nemzetközi joggal összhangban szigorúbb intézkedéseket hozzanak a jogellenes halászattal kapcsolatban.

A Bizottság gondoskodik arról, hogy a megállapodás olyan megfelelő rendelkezéseket tartalmazzon, amelyek lehetővé teszik a Közösség szerződő félként való részvételét.

A Bizottság jelentést tesz a Tanácsnak a tárgyalások végeredményéről és – adott esetben – bármely olyan problémáról, amely a tárgyalások során felmerülhet.

[1] Vö. a FAO Halászati Bizottságának 27. üléséről (Róma, 2007. március 5–9.) szóló jelentés 68. bekezdését: „Felismerve, hogy sürgető szükség van a kikötő szerinti államok által meghozandó intézkedések átfogó csomagjára, a Halászati Bizottság tudomásul vette a norvég javaslat széleskörű támogatottságát, amely javaslat szerint a kikötő szerinti államok által a jogellenes, nem bejelentett és szabályozatlan halászat megelőzésére, megakadályozására és felszámolására meghozandó intézkedések mintaterve, valamint a jogellenes, nem bejelentett és szabályozatlan halászat megelőzésére, megakadályozására és felszámolására irányuló nemzetközi cselekvési terv alapján ki kell dolgozni egy jogilag kötelező nemzetközi okmányt.” A bizottság elfogadta a következő ütemtervet: 2007 második felében szakértői konzultációt kell tartani a megállapodástervezet előkészítésére, továbbá egy technikai konzultációt is tartani kell annak érdekében, hogy az okmány szövegét 2008 első felében véglegesítsék, majd előterjesszék a bizottság 2009-ben esedékes 28. ülésén. Számos tag kihangsúlyozta, hogy az új okmány minimumelőírásokat állapítana meg a kikötő szerinti államok számára, ugyanakkor szigorúbb előírások elfogadását is lehetővé tenné. Egyes tagok azt is kiemelték, hogy a szóban forgó okmány nem sérthet olyan korábban egyeztetett intézkedéseket, mint amilyen a kapacitáscsökkentés szükségessége.